# Museu d'Història de la Immigració de Catalunya

El Museu d'Història de la Immigració de Catalunya (MhiC) tracta d'analitzar la història dels processos migratoris relacionats amb Catalunya. Està ubicat a la masia de Can Serra, a la carretera de Mataró, 124 de Sant Adrià del Besòs, rehabilitada el 2004 per l'arquitecte David Ferrer i que acull les sales d'exposicions temporals, la recepció, el Centre de Documentació i les oficines.

## Àmbits

L'exposició permanent del Museu es presenta en diferents dispositius museogràfics exteriors distribuïts pel jardí i l'entorn immediat de la masia. El paisatge metropolità de Sant Adrià, el riu Besòs, el perfil del barris, les torres de FECSA i la ronda, el context físic i també la memòria de la seva transformació, s'incorporen així a la proposta museogràfica com el territori real de la immigració.

### L'Andana

És l'espai de benvinguda al Museu i d'introducció a la temàtica de les migracions. Un recorregut amb un seguit de parades: La Humanitat Nòmada, Pastors, Agricultors i Ramaders, Travessant mars i oceans i Emigrar sota les xemeneies, planteja una aproximació a la història del fet migratori des del mirall de la mobilitat humana.

### Sevillano Barcelona Termino

És un antic vagó de tren recuperat i museïtzat per explicar la immigració espanyola a Catalunya durant la dictadura franquista. El sevillano és un dels trens més coneguts per la població immigrada d'Andalusia, que feien servir aquest mitjà de transport per arribar a Catalunya durant el període d'immigració dels anys 1950 i 1960. De vegades havien de saltar abans d'arribar al destí del tren per la colla de feixistes que s'esperaven a l'estació de França o Clot per a tornar-los a Andalusia.

### Espai [Migrar]

Format per un pavelló i diferents elements expositius en el jardí dissenyats per Mizien arquitectura, reflexiona sobre l'actualitat i el futur de les migracions. Es distribueix en quatre àmbits: La Decisió trasllada al visitant els dubtes, les angoixes, les esperances i les il·lusions associades al projecte migratori; Fronteres estudia els diferents tipus de frontera que travessa el migrant: administratives, culturals, psicològiques, etc.; L'Arribada posa èmfasi en els relats vivencials i en l'experiència subjectiva del primer contacte amb la societat d'acollida; i L'Assentament recorre els diferents aspectes clau en la integració dels migrants: l'habitatge, el treball, la llengua i l'escola, la cultura, l'esport, el lleure, etc.
Des del 2017 inclou també el mòdul Espai Refugi.

### Jardí

El jardí, a més dels espais museogràfics, inclou una zona destinada a horts urbans per a majors de 60 anys. Molts usuaris han estat migrants. Durant l'estiu el jardí acull el Festival de Jazz de Sant Adrià de Besòs i pel Nadal, el Pessebre Vivent.

### Espais de memòria

El Mhic forma part del Espais de Memòria de Sant Adrià de Besòs, juntament amb el Refugi antiaeri de la placeta Macià i el Camp de la Bota.

## Vegeu també

* Llista de monuments d'Espais de Memòria
* Memorial Democràtic de Catalunya

## Referències

* ↑ AADD. Museus i Centres de Patrimoni Cultural a Catalunya. Barcelona: Departament de Cultura de la Generalitat de Catalunya, 2010, p. 104. ISBN 84-393-5437-1.
* ↑ «Can Serra». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
* ↑ «Museu d'Història de la Immigració de Catalunya». Gran Enciclopèdia Catalana. Barcelona: Grup Enciclopèdia Catalana.
* ↑ Navarro, José G. «Un viatge amb tots els sentits». El Punt Avui, 27-01-2011.
* ↑ «El Museu de la Immigració invita a la reflexión con la huída de una familia por la guerra» (en castellà). La Vanguardia, 02-02-2017. [Consulta: 20 octubre 2022].

## Enllaços externs

* Museu d'Història de la Immigració de Catalunya - Lloc web oficial